               EUROPOS KOMISIJA
            Briuselis, 2019 07 02
            COM(2019) 600 final
            Pasiūlymas
            EUROPOS PARLAMENTO IR TARYBOS SPRENDIMAS
            kuriuo dėl 2019 m. mobilizuotų lankstumo priemonės lėšų, kurios turi būti naudojamos migracijos, pabėgėlių antplūdžio ir saugumo grėsmių problemoms spręsti, sumų patikslinimo iš dalies keičiamas Sprendimas (ES) 2019/276

               AIŠKINAMASIS MEMORANDUMAS

                  Komisijai pasiūlius, 2018 m. gruodžio 12 d. Europos Parlamentas ir Taryba priėmė sprendimą iš lankstumo priemonės mobilizuoti 1 164 mln. EUR sumą: 179 mln. EUR – 1a išlaidų kategorijai Konkurencingumas augimui ir darbo vietų kūrimui skatinti, siekiant skirti daugiau lėšų svarbiausioms konkurencingumo srities programoms (konkrečiau, programoms „Horizon 2020“ ir „Erasmus+“), ir 985,6 mln. EUR – 3 išlaidų kategorijai.

               Šiandien Komisija teikia Taisomojo biudžeto Nr. 4/2019 projektą
                  1
               , kuriame numatoma sumažinti 1a ir 3 išlaidų kategorijoms skirtus įsipareigojimų asignavimus, todėl sumažėja ir lankstumo priemonės lėšų poreikis. Su šiuo taisomojo biudžeto projektu teikiamas šis pasiūlymas, kurio tikslas – atitinkamai patikslinti iš lankstumo priemonės mobilizuotas sumas, kartu atsižvelgiant į mobilizavimo paskirtį.

               Atlikus patikslinimą, iš lankstumo priemonės mobilizuojama suma sieks 1 090 mln. EUR (vietoj 1 164 mln. EUR), iš kurių 160 mln. EUR skiriama 1a išlaidų kategorijai, o 930 mln. EUR – 3 išlaidų kategorijai.

               Šiuo siūlomu sprendimu dėl mobilizavimo bus iš dalies keičiamas 2018 m. gruodžio 12 d. Sprendimas (ES) 2019/276
                  2
               .

               Orientaciniai mokėjimų asignavimai, atitinkantys sumažintą iš lankstumo priemonės siūlomų mobilizuoti lėšų sumą, nurodyti toliau pateikiamoje lentelėje.

               (mln. EUR galiojančiomis kainomis)

                        Metai

                        Mokėjimų asignavimai, susiję su lankstumo priemonės lėšų mobilizavimu 2019 m.

                        2019

                        511,5

                        2020

                        242,3

                        2021

                        126,3

                        2022

                        132,0

                        2023

                        78,3

                        Iš viso

                        1 090,4

               Pasiūlymas

               EUROPOS PARLAMENTO IR TARYBOS SPRENDIMAS

               kuriuo dėl 2019 m. mobilizuotų lankstumo priemonės lėšų, kurios turi būti naudojamos migracijos, pabėgėlių antplūdžio ir saugumo grėsmių problemoms spręsti, sumų patikslinimo iš dalies keičiamas Sprendimas (ES) 2019/276

               EUROPOS PARLAMENTAS IR EUROPOS SĄJUNGOS TARYBA,

               atsižvelgdami į Sutartį dėl Europos Sąjungos veikimo,

               atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo
                  3
               , ypač į jo 12 punktą,

               atsižvelgdami į Europos Komisijos pasiūlymą,

               kadangi:

               (1)lankstumo priemonės paskirtis – užtikrinti galimybę finansuoti aiškiai nurodytas išlaidas, kurių nebūtų galima finansuoti laikantis vienai arba kelioms kitoms išlaidų kategorijoms nustatytų viršutinių ribų;

               (2)kaip nustatyta Tarybos reglamento (ES, Euratomas) Nr. 1311/2013
                  4
                11 straipsnyje, lankstumo priemonei skirtos metinės sumos viršutinė riba yra 600 000 000 EUR (2011 m. kainomis) ir tam tikrais atvejais ji gali būti padidinama panaikintomis sumomis, kurias galima panaudoti remiantis to straipsnio 1 dalies antra pastraipa;

               (3)2018 m. gruodžio 12 d. Europos Parlamentas ir Taryba priėmė Sprendimą (ES) 2019/276
                  5
                2019 finansiniais metais iš lankstumo priemonės mobilizuoti lėšas 1a išlaidų kategorijos (Konkurencingumas augimui ir darbo vietų kūrimui skatinti) viršutinę ribą viršijant 178 715 475 EUR suma, siekiant skirti daugiau lėšų pagrindinėms konkurencingumo srities programoms, o 3 išlaidų kategorijos (Saugumas ir pilietybė) viršutinę ribą viršijant 985 629 138 EUR suma, siekiant finansuoti migracijos, pabėgėlių ir saugumo srities priemones;

               (4)Taisomojo biudžeto Nr. 4/2019 projekte
                  6
                numatoma sumažinti 1a ir 3 išlaidų kategorijoms skirtus įsipareigojimų asignavimus, todėl sumažėja ir lankstumo priemonės lėšų naudojimo poreikis. Todėl būtina atitinkamai patikslinti 2019 m. iš lankstumo priemonės mobilizuotas lėšų sumas. Be to, būtina patikslinti planuojamų mokėjimų profilį;

               (5)todėl Sprendimas (ES) 2019/276 turėtų būti atitinkamai iš dalies pakeistas;

               (6)sprendimas dėl lankstumo priemonės lėšų mobilizavimo priimamas tuo pačiu metu, kaip 2019 m. biudžeto dalinis pakeitimas, kad tam tikrus veiksmus būtų galima finansuoti viršijant daugiametės finansinės programos viršutinę ribą. Siekiant užtikrinti derėjimą su tuo daliniu pakeitimu, šis sprendimas turėtų įsigalioti jo priėmimo dieną,

               PRIĖMĖ ŠĮ SPRENDIMĄ:

               1 straipsnis

               Sprendimo (ES) 2019/276 1 straipsnio 1 dalies pirma pastraipa iš dalies keičiama taip: „178 715 475 EUR” pakeičiama „EUR 160 195 475“, o „985 629 138“ pakeičiama „EUR 930 188 138“. 2 dalies pirmos pastraipos punktai nuo a iki e pakeičiami taip:

               „a)
                     2019 metais – 511 468 976 EUR;

               b)
                     2020 metais – 242 308 256 EUR;

               c)
                     2021 metais – 126 300 853 EUR;

               d)
                     2022 metais – 131 990 641 EUR;

               e)
                     2023 metais – 78 314 887 EUR.“

               2 straipsnis

               Šis sprendimas įsigalioja jo paskelbimo Europos Sąjungos oficialiajame leidinyje dieną.

               Priimta Briuselyje

                  Europos Parlamento vardu
                        Tarybos vardu

                  Pirmininkas
                        Pirmininkas

                     (1)

                        COM(2019) 610, 2019 7 2.

                     (2)

                        OL L 54, 2019 2 22, p. 3.

                     (3)

                        OL C 373, 2013 12 20, p. 1.

                     (4)

                        2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).

                     (5)

                        2018 m. gruodžio 12 d. Europos Parlamento ir Tarybos sprendimas (ES) 2019/276 dėl lankstumo priemonės lėšų mobilizavimo siekiant skirti daugiau lėšų svarbiausioms ES konkurencingumo srities programoms ir finansuoti skubias biudžeto priemones nuolatinėms migracijos, pabėgėlių antplūdžio ir saugumo grėsmių problemoms spręsti (OL L 54, 2019 2 22, p. 3).

                     (6)

                        2019 m. liepos 2 d. COM(2019) 610.


               EUROPOS KOMISIJA
            Briuselis, 2019 07 03
            COM(2019) 313 final
            2019/0147(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl arbitrų sąrašo priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl numatomo norinčių ir galinčių būti arbitrais asmenų sąrašo priėmimo.

               2.Pasiūlymo aplinkybės

               2.1.Europos Sąjungos ir Japonijos ekonominės partnerystės susitarimas

               Europos Sąjungos ir Japonijos ekonominės partnerystės susitarimu (toliau – Susitarimas) siekiama liberalizuoti ir palengvinti prekybą ir investicijas, taip pat skatinti glaudesnius Šalių ekonominius santykius.

               Susitarimą 2018 m. gruodžio 20 d. sudarė Europos Sąjungos Taryba, po to, kai 2018 m. gruodžio 12 d. jį ratifikavo Europos Parlamentas. Susitarimas įsigaliojo 2019 m. vasario 1 d.

               2.2.Jungtinis komitetas

               Jungtinis komitetas, kurį sudaro abiejų Šalių atstovai, įsteigtas Susitarimo 22.1 straipsnio 1 dalimi. Visi Jungtinio komiteto sprendimai ir rekomendacijos priimami bendru sutarimu ir gali būti priimami per posėdžius, kuriuose dalyvaujama asmeniškai, arba raštu (22.2 straipsnio 3 dalis).

               Vadovaujantis Susitarimo 22.1 straipsnio 4 dalies f punktu, Jungtinis komitetas per 2019 m. balandžio 10 d. įvykusį pirmąjį posėdį priėmė kolegijų darbo tvarkos taisykles ir arbitrų elgesio kodeksą, kaip nurodyta skyriaus dėl ginčų sprendimo 21.30 straipsnyje.

               2.3.Numatomas Jungtinio komiteto aktas

               Vadovaujantis 21.9 straipsnio 1 dalimi, Jungtinis komitetas taip pat sudaro bent devynių asmenų, norinčių ir galinčių būti arbitrais, sąrašą (toliau – numatomas aktas).

               Vadovaujantis Susitarimo 22.1 straipsnio 2 dalimi, iš esmės toks Jungtinio komiteto sprendimas turėjo būti priimtas per pirmąjį posėdį. Tačiau vadovaujantis Susitarimo 22.2 straipsnio 3 dalimi jis taip pat gali būti priimamas raštu.

               Vadovaujantis 21.9 straipsnio 1 dalimi sąrašą sudaro trys dalys: po vieną kiekvienos Šalies sąrašą ir vienas asmenų, kurie nėra nei vienos iš Šalių piliečiai ir tinka būti kolegijos pirmininkais, sąrašas. Į kiekvieną šį sąrašą įtraukiami bent trys asmenys. Sudarant ar atnaujinant pirmininkų sąrašą kiekviena Šalis gali pasiūlyti iki trijų asmenų.

               Šalys parengė penkiolikos asmenų, norinčių ir galinčių būti arbitrais, sąrašo projektą.

               3.Pozicija, kurios turi būti laikomasi Sąjungos vardu

               Šiuo pasiūlymu dėl Tarybos sprendimo nustatoma pozicija, kurios Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl numatomo norinčių ir galinčių būti arbitrais asmenų sąrašo priėmimo.

               Šalys parengė penkiolikos asmenų, norinčių ir galinčių būti arbitrais, sąrašo projektą. Sąrašas atitinka Susitarimo 21.9 straipsnio 1 dalies reikalavimus, pagal kuriuos į kiekvieną sąrašo dalį įtraukiami bent trys asmenys. Į ES sąrašo dalį įtraukti keturi asmenys, į Japonijos – penki asmenys, o į bendrai pirmininkų sutartą sąrašo dalį įtraukti šeši asmenys.

               Šiuos dokumentus yra būtina priimti, kad Susitarimo 21 skyriaus (Ginčų sprendimas) nuostatos taptų vykdytinos ir taip būtų užtikrintas sklandus Susitarimo įgyvendinimas.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  1
               .

               4.1.2.Taikymas aptariamuoju atveju

               Jungtinis komitetas yra susitarimu, būtent Europos Sąjungos ir Japonijos ekonominės partnerystės susitarimu, įsteigtas organas.

               Aktas, kurį Jungtinis komitetas raginamas priimti, yra teisinę galią turintis aktas. Vadovaujantis Susitarimo 102 straipsniu, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialinis teisinis pagrindas yra SESV 207 straipsnis.

               4.3.Išvada

               Siūlomo sprendimo teisinis pagrindas turėtų būti SESV 207 straipsnis kartu su 218 straipsnio 9 dalimi.

               2019/0147 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl arbitrų sąrašo priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 3 dalį ir 4 dalies pirmą pastraipą kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Sąjunga 2018 m. gruodžio 20 d. Tarybos sprendimu (ES) 2018/1907
                  2
                sudarė Europos Sąjungos ir Japonijos ekonominės partnerystės susitarimą (toliau – Susitarimas), kuris įsigaliojo 2019 m. vasario 1 d. Vadovaujantis Susitarimo 22.1 straipsnio 4 dalimi Jungtinis komitetas užtikrina tinkamą ir veiksmingą šio Susitarimo veikimą;

               (2)Susitarimo 21.9 straipsnio 1 dalyje numatyta, kad Jungtinis komitetas per savo pirmąjį posėdį sudaro bent devynių asmenų, norinčių ir galinčių būti arbitrais, sąrašą. Vadovaujantis Susitarimo 22.2 straipsnio 3 dalimi, Jungtinio komiteto sprendimai taip pat gali būti priimami raštu;

               (3)tikslinga nustatyti poziciją, kurios turi būti laikomasi Sąjungos vardu Jungtiniame komitete, nes numatomas sprendimas bus privalomas Sąjungai,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl arbitrų sąrašo priėmimo, grindžiama Jungtinio komiteto sprendimo projektu, kuris pridedamas prie šio sprendimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2014 m. spalio 7 d. Teisingumo Teismo sprendimo byloje Vokietija prieš Tarybą, C-399/12, ECLI:EU:C:2014:2258, 61–64 punktai.

                     (2)

                        OL L 330, 2018 12 27, p. 1.

    ---documentbreak---

               EUROPOS KOMISIJA
            Briuselis, 2019 07 03
            COM(2019) 313 final
            PRIEDAS
            prie
            pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Europos Sąjungos ir Japonijos ekonominės partnerystės susitarimu įsteigtame Jungtiniame komitete, dėl arbitrų sąrašo priėmimo

               PROJEKTAS

               JUNGTINIO KOMITETO SPRENDIMAS Nr. …/2019

               PAGAL EUROPOS SĄJUNGOS IR JAPONIJOS EKONOMINĖS PARTNERYSTĖS SUSITARIMĄ

               ... m. ... ... d.

               dėl asmenų, norinčių ir galinčių būti arbitrais,

               sąrašo sudarymo

               JUNGTINIS KOMITETAS,

               atsižvelgdamas į Europos Sąjungos ir Japonijos ekonominės partnerystės susitarimą, pasirašytą 2018 m. liepos 17 d. Tokijuje, ypač į jo 21.9 straipsnio 1 dalį ir 22.2 straipsnio 3 dalį,

               PRIĖMĖ ŠĮ SPRENDIMĄ:

               1.Sudarytas asmenų, norinčių ir galinčių būti arbitrais, sąrašas, išdėstytas priede.

               Šis sprendimas įsigalioja jo priėmimo dieną.

               Priimta ...

                        Jungtinio komiteto vardu

                        Japonijos užsienio reikalų ministras

                        ES atstovas

               PRIEDAS

               SUSITARIMO 21.9 STRAIPSNIO 1 DALYJE NURODYTAS

               ARBITRŲ SĄRAŠAS

               Europos Sąjungos pasiūlyti arbitrai

               1.Pieter Jan KUIJPER

               2.Laurence BOISSON DE CHAZOURNES

               3.Giorgio SACERDOTI

               4.Hélène RUIZ FABRI

               Japonijos pasiūlyti arbitrai

               1.Akio SHIMIZU

               2.Ichiro ARAKI

               3.Shotaro OSHIMA

               4.Kozo KAWAI

               5.Hironobu SAKAI

               Pirmininkai

               1.Merit JANOW (Jungtinės Amerikos Valstijos)

               2.David UNTERHALTER (Pietų Afrika)

               3.Christian HABERLI (Šveicarija)

               4.Armand DE MESTRAL (Kanada)

               5.William DAVEY (Jungtinės Amerikos Valstijos)

               6.Jennifer A. HILLMAN (Jungtinės Amerikos Valstijos)


               EUROPOS KOMISIJA
            Briuselis, 2019 09 20
            COM(2019) 432 final
            2019/0204(NLE)
            Pasiūlymas
            TARYBOS SPRENDIMAS
            kuriuo nustatoma pozicija, kurios Europos Sąjungos vardu turi būti laikomasi Asociacijos komitete, įsteigtame Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija, dėl keitimosi informacija norint įvertinti susitarimo pasikeičiant laiškais, kuriuo iš dalies keičiamas minėtas susitarimas, poveikį

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi Asociacijos komitete, įsteigtame Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija
                  1
               , siekiant, kad būtų priimtas numatomas sprendimas dėl keitimosi informacija su Maroku, ir norint įvertinti 2018 m. spalio 25 d. susitarimo pasikeičiant laiškais
                  2
               , kuriuo iš dalies keičiamas minėtas susitarimas, poveikį

               2.Pasiūlymo aplinkybės

               2.1.ES ir Maroko asociacijos susitarimas

               Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija (toliau – Asociacijos susitarimas), nustatyta Europos Sąjungos ir Maroko laisvosios prekybos erdvė, grindžiama abipusiu muitų tarifų liberalizavimu, taikomu prekybai pramonės, žemės ūkio ir žuvininkystės produktais.  Juo sukuriama laisvosios prekybos erdvė, kurioje Marokui suteikiamos labai palankios lengvatinės sąlygos patekti į ES rinką. Susitarimas įsigaliojo 2000 m. kovo 1 d.

               2019 m. sausio 28 d. Sprendimu (ES) 2019/217
                  3
                Taryba patvirtino Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija, 1 ir 4 protokolų pakeitimo, siekiant Asociacijos susitarimu numatytas muitų tarifų lengvatas taikyti Vakarų Sacharos kilmės produktams, sudarymą.

               2.2.ES ir Maroko asociacijos komitetas

               ES ir Maroko asociacijos komitetas – Asociacijos susitarimu įsteigtas organas, atsakingas už Susitarimo įgyvendinimą. Jis taip pat turi galią priimti sprendimus dėl Susitarimo valdymo. Asociacijos komitetas sprendimus priima bendru Šalių sutarimu. Jei abi Šalys taip susitaria, tarp posėdžių jis gali priimti sprendimus taikydamas rašytinę procedūrą.

               2.3.Numatomas ES ir Maroko asociacijos komiteto aktas

               ES ir Maroko asociacijos komitetas turi priimti sprendimą dėl 2019 m. sausio 28 d. Tarybos patvirtinto susitarimo poveikio, ypač darniam vystymuisi, visų pirma kiek tai susiję su nauda atitinkamiems Vakarų Sacharos gyventojams ir jos gamtos išteklių eksploatavimu  , vertinimo tvarkos (toliau – numatomas aktas). Sprendimas turi būti priimtas ne vėliau kaip per du mėnesius nuo šio susitarimo įsigaliojimo.

               Numatomo akto tikslas – nustatyti Šalių keitimosi informacija tvarką, kad būtų galima įvertinti asociacijos susitarime numatytų muitų tarifų lengvatų taikymo išplėtimo Vakarų Sacharos produktams poveikį.

               Numatomas aktas taps Šalims privalomas pagal Susitarimo 83 straipsnio 2 dalį, kurioje nustatyta: „Sprendimai priimami bendru šalių sutarimu, jie šalims yra privalomi, ir jos imasi reikalingų priemonių jiems įgyvendinti.“

               3.Pozicija, kurios turi būti laikomasi Sąjungos vardu

                  Įsigaliojus Asociacijos susitarimui, tame susitarime numatytos prekybos lengvatos de facto taikytos Vakarų Sacharos, kuri yra priklausoma teritorija, kilmės produktams. 2016 m. gruodžio 21 d. sprendimu byloje C-104/16 P
                     4
                   Europos Sąjungos Teisingumo Teismas nusprendė, kad Sąjungos ir Maroko sudarytas Asociacijos susitarimas Vakarų Sacharai netaikomas.

                  Todėl praktika, pagal kurią Vakarų Sacharos kilmės produktams de facto taikomos Asociacijos susitarime ir jo protokoluose numatytos prekybos lengvatos, negalėjo būti toliau taikoma. Tačiau tam tikromis sąlygomis, jei yra tinkamas teisinis pagrindas, dvišaliai Europos Sąjungos ir Maroko susitarimai gali būti taikomi ir Vakarų Sacharai.

                  2017 m. gegužės 29 d. Taryba įgaliojo Komisiją pradėti derybas, kad būtų sukurtas teisinis pagrindas suteikti lengvatas Vakarų Sacharos kilmės produktams, ir priėmė derybinius nurodymus. 2017 m. surengti du derybų etapai. 2018 m. sausio 31 d. vyriausieji derybininkai parafavo Susitarimo projektą 2018 m. spalio 25 d. Šalys pasirašė Susitarimą. 2019 m. sausio 28 d. po Europos Parlamento pritarimo Taryba priėmė sprendimą dėl Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija, 1 ir 4 protokolų pakeitimo sudarymo ir taip sukūrė teisinį pagrindą Vakarų Sacharos kilmės produktams taikyti tokias pačias muitų tarifų lengvatas kaip ir Maroko kilmės produktams.

                  Pakeitus atitinkamus Asociacijos susitarimo protokolus, Sąjungos muitų tarifų lengvatas taip pat galima teikti įvertinus naudą vietos gyventojams ir tai, ar gerbiamos žmogaus teisės.

                  Kaip Taryba prašė savo 2017 m. gegužės 29 d. priimtuose derybiniuose nurodymuose, Komisijos tarnybos įvertino galimą Susitarimo poveikį darniam vystymuisi, ypač kiek tai susiję su nauda atitinkamiems Vakarų Sacharos gyventojams ir su jos gamtinių išteklių naudojimu (toliau – atitinkamos teritorijos). Šis vertinimas visų pirma susijęs su prekybos srautais iš Vakarų Sacharos ir ypač su žuvininkystės produktais, žemės ūkio produktais ir fosfatais. Jis pagrįstas turimų ankstesnių duomenų analize, bet taip pat remiasi ateities prognozėmis. Iš vertinimo matyti, kad ES ir Maroko asociacijos susitarime numatytų muitų tarifų lengvatų suteikimas padarė teigiamą poveikį atitinkamiems gyventojams ir kad ateityje tas poveikis turėtų išlikti ar net padidėti. Poveikio vertinimas įtrauktas į 2018 m. birželio 11 d. Komisijos tarnybų kartu su Europos išorės veiksmų tarnyba (EIVT) parengtą naudos Vakarų Sacharos gyventojams ir konsultacijų su jais dėl muitų tarifų lengvatų išplėtimo ir taikymo produktams, kurių kilmės šalis yra Vakarų Sachara, ataskaitą
                     5
                  .

                  Kad būtų galima stebėti Susitarimo poveikį atitinkamiems gyventojams ir atitinkamų teritorijų gamtos išteklių naudojimui, Susitarime aiškiai numatyta tinkama sistema ir procedūra, kad Šalys galėtų nuolat keistis informacija ir vertinti Susitarimo poveikį jo įgyvendinimo laikotarpiu. Europos Sąjunga ir Marokas susitarė ne rečiau kaip kartą per metus keistis informacija Asociacijos komitete, įsteigtame ES ir Maroko asociacijos susitarimu. Šio pasiūlymo tikslas yra būtent nustatyti konkrečią šio vertinimo, numatyto Susitarime, tvarką, siekiant ją priimti Asociacijos komitete.

                  Keitimosi informacija tikslas atitinka pirmiau nurodytos Komisijos tarnybų ir EIVT ataskaitos tikslą.

                  Kiek tai susiję su poveikiu teritorijos ekonomikai, turima informacija daugiausia susijusi su žemės ūkiu ir žuvininkyste, tačiau lengvatos taikomos visiems produktams, todėl duomenys, kuriais gali būti keičiamasi, galės būti parenkami atsižvelgiant į veiklos Vakarų Sacharoje pokyčius. Be to, keitimasis nėra susijęs vien su ekonominiais aspektais (nauda siaurąja prasme) – jis turi leisti vertinti plačiau, apimant tokius aspektus kaip darnus vystymasis ir poveikis gamtos išteklių naudojimui.

                  Be Susitarime numatyto keitimosi informacija, Marokas susitarė sukurti mechanizmą, skirtą Vakarų Sacharos kilmės produktų eksporto į ES statistiniams duomenims rinkti; tokie duomenys bus kas mėnesį teikiami Komisijai ir valstybių narių muitinėms.

                  Galiausiai, žodžiu „abipusis“ 2018 m. spalio 25 d. Susitarimo tekste pabrėžiama, kad keitimasis nėra vienašališkas. Todėl Marokas galės prašyti Europos Sąjungos pateikti informacijos apie tam tikrų kategorijų produktų, kurie Marokui yra svarbūs, gamybą ir prekybą pagal esamas informacines sistemas.

                  Šis pasiūlymas atitinka dabartinę prekybos politiką. Be to, jis atitinka bendruosius Europos kaimynystės politikos tikslus ir bendrą Sąjungos politiką Maroko atžvilgiu, kuria siekiama sustiprinti privilegijuotą partnerystę su šia šalimi, nedarant poveikio Jungtinių Tautų Organizacijos vykdomos procedūros dėl Vakarų Sacharos rezultatams.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų <...> turinį“
                  6
               .

               4.1.2.Taikymas aptariamuoju atveju

               ES ir Maroko asociacijos komitetas yra Susitarimu (šiuo atveju – Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija) įkurtas organas.

               Aktas, kurį turi priimti Asociacijos komitetas, yra teisinę galią turintis aktas. Vadovaujantis Susitarimo 83 straipsniu, numatomas aktas bus privalomas pagal tarptautinę teisę.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su bendra prekybos politika.

               Todėl siūlomo sprendimo materialinis teisinis pagrindas yra SESV 207 straipsnio 3 ir 4 dalių pirma pastraipa.

               4.3.Išvada

               Siūlomo sprendimo teisinis pagrindas turėtų būti SESV 207 straipsnio 4 dalies pirma pastraipa kartu su SESV 218 straipsnio 9 dalimi.

               5.NUMATOMO AKTO SKELBIMAS

               Atsižvelgiant į tai, kad Asociacijos komiteto sprendimu bus papildytos Asociacijos komiteto darbo tvarkos taisyklės, priėmus šį sprendimą jis turėtų būti paskelbtas Europos Sąjungos oficialiajame leidinyje.

               2019/0204 (NLE)

               Pasiūlymas

               TARYBOS SPRENDIMAS

               kuriuo nustatoma pozicija, kurios Europos Sąjungos vardu turi būti laikomasi Asociacijos komitete, įsteigtame Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija, dėl keitimosi informacija norint įvertinti susitarimo pasikeičiant laiškais, kuriuo iš dalies keičiamas minėtas susitarimas, poveikį

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 207 straipsnio 3 ir 4 dalių pirmas pastraipas kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos ir Viduržemio jūros regiono šalių susitarimas, kuriuo įsteigiama Europos Bendrijų bei jų valstybių narių ir Maroko Karalystės asociacija (toliau – Asociacijos susitarimas) Sąjungos vardu buvo sudarytas 2000 m. sausio 24 d. Tarybos ir Komisijos sprendimu 2000/204/EB, EAPB
                  7
                ir įsigaliojo 2000 m. kovo 1 d.;

               (2)2019 m. sausio 28 d. Sprendimu (ES) 2019/217 Taryba patvirtino Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo 1 ir 4 protokolų pakeitimo (toliau – 1 ir 4 protokolų pakeitimas)
                  8
               , siekiant Asociacijos susitarimu numatytas muitų tarifų lengvatas taikyti Vakarų Sacharos produktams, sudarymą;

               (3)pagal Asociacijos susitarimo 81 straipsnį įsteigiamas Asociacijos komitetas, kuris yra atsakingas už Susitarimo valdymą. Pagal to paties susitarimo 83 straipsnį Asociacijos komitetas turi galią priimti sprendimus, susijusius su Susitarimo valdymu, taip pat tose srityse, kuriose Asociacijos taryba perdavė jam savo įgaliojimus;

               (4)Asociacijos komitetas per du mėnesius nuo 1 ir 4 protokolų pakeitimų įsigaliojimo privalo priimti sprendimą dėl šio susitarimo poveikio, visų pirma darniam vystymuisi, ypač kiek tai susiję su nauda atitinkamiems Vakarų Sacharos gyventojams ir su jos gamtinių išteklių naudojimu (toliau – atitinkamos teritorijos), vertinimo tvarkos;

               (5)tikslinga nustatyti poziciją, kurios Asociacijos komitete turi būti laikomasi Sąjungos vardu, kadangi numatomas sprendimas Sąjungai bus privalomas;

               (6)kad būtų galima stebėti Susitarimo poveikį atitinkamiems gyventojams ir atitinkamų teritorijų gamtos išteklių naudojimui, Susitarime aiškiai numatyta tinkama sistema ir procedūra, kad Šalys galėtų nuolat keistis informacija ir įvertinti Susitarimo poveikį jo įgyvendinimo laikotarpiu. Europos Sąjunga ir Marokas susitarė ne rečiau kaip kartą per metus keistis informacija Asociacijos komitete, įsteigtame ES ir Maroko asociacijos susitarimu. Todėl reikėtų nustatyti konkrečią šio vertinimo tvarką, siekiant ją priimti Asociacijos komitete;

               (7)keitimosi duomenimis tikslas atitinka 2018 m. birželio 11 d. Komisijos tarnybų kartu su Europos išorės veiksmų tarnyba parengtos naudos Vakarų Sacharos gyventojams ir konsultacijų su jais dėl muitų tarifų lengvatų išplėtimo ir taikymo produktams, kurių kilmės šalis yra Vakarų Sachara, ataskaitos tikslą
                  9
               ;

               (8)kiek tai susiję su poveikiu teritorijos ekonomikai, turima informacija daugiausia susijusi su žemės ūkiu ir žuvininkyste, tačiau lengvatos taikomos visiems produktams, todėl duomenys, kuriais gali būti keičiamasi, galės būti parenkami atsižvelgiant į veiklos Vakarų Sacharoje pokyčius. Be to, keitimasis nėra susijęs vien su ekonominiais aspektais (nauda siaurąja prasme) – jis turi leisti vertinti plačiau, apimant tokius aspektus kaip darnus vystymasis ir poveikis gamtos išteklių naudojimui.

               (9)Marokas taip pat susitarė atskirai sukurti mechanizmą, skirtą Vakarų Sacharos kilmės produktų eksporto į ES statistiniams duomenims rinkti; tokie duomenys bus kas mėnesį teikiami Komisijai ir valstybių narių muitinėms;

               (10)Marokas galės prašyti Europos Sąjungos pateikti informacijos apie tam tikrų kategorijų produktų, kurie Marokui yra svarbūs, gamybą ir prekybą pagal esamas informacines sistemas,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi pagal Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija, 81 straipsnį įsteigto Asociacijos komiteto posėdyje, grindžiama minėto Asociacijos komiteto sprendimo projektu, pridedamu prie šio sprendimo.

               2 straipsnis

               Šis sprendimas skirtas valstybėms narėms ir Komisijai.

               Priimta Briuselyje

                     Tarybos vardu

                     Pirmininkas

                     (1)

                        OL L 70, 2000 3 18, p. 2.

                     (2)

                        OL L 34, 2019 2 6, p. 4.

                     (3)

                        OL L 34, 2019 2 6, p. 1.

                     (4)

                        2016 m. gruodžio 21 d. Teisingumo Teismo sprendimas Taryba / Front Polisario, C-104/16 P, ECLI:EU:C:2016:973.

                     (5)

                        Komisijos tarnybų darbinis dokumentas (SWD (2018) 346 final) prie Tarybos sprendimo dėl Europos Sąjungos ir Maroko Karalystės susitarimo pasikeičiant laiškais dėl Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija, 1 ir 4 protokolų pakeitimo sudarymo pasiūlymo (COM (2018) 481 final).

                     (6)

                        2014 m. spalio 7 d. Teisingumo Teismo sprendimas Vokietija prieš Tarybą, C-399/12, ECLI:EU:C:2014:2258, 61–64 punktai.

                     (7)

                        OL L 70 , 2000 3 18, p. 1.

                     (8)

                        OL L 34, 2019 2 6, p. 4.

                     (9)

                        SWD (2018) 346 final.

    ---documentbreak---

               EUROPOS KOMISIJA
            Briuselis, 2019 09 20
            COM(2019) 432 final
            PRIEDAS
            prie
            Tarybos sprendimo pasiūlymo
            kuriuo nustatoma pozicija, kurios Europos Sąjungos vardu turi būti laikomasi Asociacijos komitete, įsteigtame Europos ir Viduržemio jūros regiono šalių susitarimu, kuriuo įsteigiama Europos Bendrijų bei jų valstybių narių ir Maroko Karalystės asociacija, dėl keitimosi informacija norint įvertinti susitarimo pasikeičiant laiškais, kuriuo iš dalies keičiamas minėtas susitarimas, poveikį

               PROJEKTAS

               ES IR MAROKO ASOCIACIJOS KOMITETO
               SPRENDIMAS Nr. …

               (data)

               dėl keitimosi informacija tarp Europos Sąjungos ir Maroko norint įvertinti 2018 m. spalio 25 d. susitarimo pasikeičiant laiškais poveikį

               ES IR MAROKO ASOCIACIJOS KOMITETAS,

               atsižvelgdamas į 2018 m. spalio 25 d. Europos Sąjungos ir Maroko Karalystės susitarimą pasikeičiant laiškais dėl Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija, 1 ir 4 protokolų pakeitimo sudarymo,

               atsižvelgdamas į 1996 m. vasario 26 d. Europos ir Viduržemio jūros regiono šalių susitarimą, kuriuo įsteigiama Europos Bendrijų bei jų valstybių narių ir Maroko Karalystės asociacija, ypač į jo 83 straipsnį,

               kadangi:

               (1)2019 m. liepos 19 d. įsigaliojo Europos Sąjungos ir Maroko Karalystės susitarimas pasikeičiant laiškais dėl Europos ir Viduržemio jūros regiono šalių susitarimo, kuriuo įsteigiama Europos Bendrijų bei jų valstybių narių ir Maroko Karalystės asociacija, 1 ir 4 protokolų pakeitimo sudarymo;

               (2)šiuo susitarimu Vakarų Sacharos (toliau – atitinkamos teritorijos) kilmės produktams, kurių kontrolę vykdo Maroko Karalystės muitinės, taikomos tokios pačios prekybos lengvatos, kokias Europos Sąjunga taiko produktams, kuriems taikomas Europos Sąjungos ir Maroko Karalystės asociacijos susitarimas;

               (3)įgyvendindamos šią partnerystę ir sudarydamos viena kitai sąlygas įvertinti Susitarimo poveikį, visų pirma poveikį darniam vystymuisi, ypač kiek tai susiję su nauda atitinkamiems gyventojams ir su atitinkamų teritorijų gamtos išteklių naudojimu, Europos Sąjunga ir Maroko Karalystė susitarė ne rečiau kaip kartą per metus keistis informacija Asociacijos komitete;

               (4)konkrečią šio vertinimo tvarką Asociacijos komitetas turi priimti ne vėliau kaip per du mėnesius nuo Susitarimo įsigaliojimo,

               PRIĖMĖ ŠĮ SPRENDIMĄ:

               1 straipsnis

               1.
                     Siekdamos sudaryti viena kitai sąlygas įvertinti Susitarimo poveikį darniam vystymuisi jo įgyvendinimo laikotarpiu, Europos Sąjunga ir Maroko Karalystė susitarė, kad:

               -
                     Europos Sąjunga ir Marokas keičiasi duomenimis, kurie laikomi svarbiais atitinkamuose pagrindiniuose veiklos sektoriuose, taip pat statistine, ekonomine, socialine ir su aplinka susijusia informacija, visų pirma apie Susitarimo naudą atitinkamiems gyventojams ir atitinkamų teritorijų gamtos išteklių naudojimą. Svarbios informacijos sąrašas pateikiamas šio sprendimo priede.

               -
                     Šis keitimasis vyks remiantis raštu pateiktu pranešimu, kuris bus išsiųstas  likus ne mažiau kaip dviem mėnesiams iki Asociacijos komiteto posėdžio; po tokio pranešimo gali būti siunčiami patikslinimų prašymai ir papildomi klausimai, susiję su šiame sprendime nustatytomis temomis, jie turės būti perduoti likus ne mažiau kaip mėnesiui iki posėdžio.

               2.
                     Be to, įgyvendindamos šią partnerystę ir sudarydamos viena kitai sąlygas įvertinti Susitarimo poveikį, Šalys susitarė, kad Marokas gali prašyti Europos Sąjungos pateikti informacijos apie tam tikrų kategorijų produktų, kurie Marokui yra svarbūs, gamybą ir prekybą pagal esamas informacines sistemas. Europos Sąjunga ir Maroko Karalystė susitarė, kad:

               -
                     Marokas, likus trims mėnesiams iki Asociacijos komiteto posėdžio Europos Sąjungai perduos prašymą raštu.

               -
                     Šis keitimasis vyks remiantis Europos Sąjungos raštu pateiktu pranešimu, kuris bus išsiųstas likus ne mažiau kaip dviem mėnesiams iki Asociacijos komiteto posėdžio; po tokio pranešimo gali būti siunčiami patikslinimų prašymai ir papildomi klausimai, jie turės būti perduoti nlikus ne mažiau kaip mėnesiui iki posėdžio.

               3.
                     Šalys ne vėliau nei kiekvienų metų (xx) Asociacijos komitete pasikeičia atitinkamomis išvadomis.

               4.
                     Protokolą, kuriame pateikiamos Asociacijos komiteto išvados, Šalys patvirtina per vieną mėnesį po posėdžio.

               2 straipsnis

               Priedas yra neatskiriama šio sprendimo dalis.

               3 straipsnis

               Šis sprendimas įsigalioja tą dieną, kai jį priima Asociacijos komitetas.

               Priimta [Rabate][Briuselyje] 2019 m. [X X] d.

               ES ir Maroko asociacijos komiteto vardu

               PRIEDAS

               Svarbi informacija, kuria keičiamasi pagal Susitarime numatytą keitimąsi informacija

               Informacija, kuria keičiamasi, turi leisti atnaujinti 2018 m. birželio 11 d. Komisijos tarnybų kartu su Europos išorės veiksmų tarnyba (EIVT) parengtą ataskaitą
                  1
               , kurioje buvo įrodyta muitų tarifų lengvatų išplėtimo ir taikymo produktams, kurių kilmės šalis yra atitinkamos teritorijos, nauda atitinkamiems gyventojams. Į keitimąsi informacija taip pat turi būti įtraukti išsamūs duomenys, kurie leidžia įvertinti Susitarimo poveikį jo įgyvendinimo metu, įskaitant bendrą informaciją apie atitinkamas teritorijas ir gyventojus. Ši informacija skirta tik minėtos ataskaitos atnaujinimams, atliekamiems Komisijos ir EIVT, įvertinti ir parengti.  Svarbi informacija gali būti tokia:

               1.Bendroji informacija

               Socialinė statistinė informacija apie atitinkamas teritorijas, kurių produktų kontrolę vykdo Maroko Karalystės muitinės, pavyzdžiui, apie gyventojus (jei įmanoma – pagal amžių ir lytį), užimtumą (absoliutus skaičius, skaičius pagal eksportą ir eksportą į ES), darbo užmokesčio lygį, žmogaus socialinės raidos indeksą, švietimą (pvz., mokslo įstaigų, mokymosi vietų, moksleivių skaičius, besimokančiųjų procentas), sveikatos sektorių (pvz., ligoninių, lovų ir gydytojų skaičius), pagrindines paslaugas (pvz., prieiga prie geriamojo vandens ir elektros), skurdo lygį, transportą.

               Ekonominė statistinė informacija apie teritoriją, pavyzdžiui, apie metinį BVP augimą ir BVP vienam gyventojui, svarbius sektoriaus, gamybos apimtį, eksporto ir eksporto į Europos Sąjungą procentinę dalį.

               Aplinkos statistinė informacija apie teritoriją, pavyzdžiui, apie gamtos išteklių ir ypač vandens naudojimą, atliekų apdorojimą (žemės ūkis, kasybos veikla), darnų žuvų išteklių valdymą, taršą.

               2.Pagrindinių eksporto ekonomikos sektorių duomenys

               Visų pirma, informacija apie žemės ūkio ir žuvininkystės sektorius, taip pat kitus sektorius, kuriuose vyksta eksportas iš atitinkamų teritorijų į Europos Sąjungą, pavyzdžiui, apie:

               - produkciją pagal produktų rūšis (pvz., pomidorai, melionai ir t. t., žvejybos atveju – pagal žuvų rūšis)

               -dirbamas vietoves (drėkinamas ir šiltnamius) ir nuimto derliaus kiekį

               -eksporto į Europos Sąjungą (ir, kai taikoma, į kitas paskirties vietas) apimtį ir vertę

               -perdirbimo įmones pagal sektorius ir ten vykdomą veiklą

               -darbo vietas (laikinas ar nuolatines), tiesiogiai arba netiesiogiai sukurtas vykdant šią veiklą tose įmonėse (transportas, tiekėjai, sandėliavimas ir kt.)

               -arba priemones, kuriomis užtikrinamas darnus išteklių, įskaitant vandenį (vidutinis vandens naudojimas ir vandens tiekimo šaltiniai), valdymas.

               3.Vykdomi projektai

               Vykdomi projektai, kurie turi apčiuopiamą poveikį atitinkamų teritorijų vystymuisi, įskaitant darnų teritorijos vystymąsi (atsinaujinančioji energija, patikimas gamtos išteklių valdymas).

               4.Kita svarbi informacija

               Bet kokia informacija, leidžianti įvertinti vietos ekonominės veiklos vykdytojų, kuriems taikomas Susitarimas, veiklą, pavyzdžiui, apie įmonių socialinę atsakomybę.

               Kaip numatyta 2018 m. gruodžio 6 d. Komisijos ir Maroko Karalystės ambasados korespondencijoje, Marokas nustato informacijos apie eksportą, kuriam taikomas Asociacijos susitarimas su pakeitimais, padarytais pasikeitimu laiškais, rinkimo mechanizmą, pagal kurį bus teikiama sisteminga ir reguliari informacija ir kuris suteiks galimybę kas mėnesį gauti tikslius duomenis, kurie turėtų leisti Europos Sąjungai ir valstybių narių kompetentingoms institucijoms gauti skaidrią ir patikimą informaciją apie šio eksporto į Sąjungą kilmę pagal regionus.

               5.Europos Sąjungos teikiama informacija

               Informacija apie prekybą konkrečiais produktais, eksportuojamais į Maroką, pagal produkto rūšį, kiekį ir vertę ir duomenys, jei yra, apie jų gamybą.

                     (1)

                        „Ataskaita dėl naudos Vakarų Sacharos gyventojams ir konsultacijų su jais dėl muitų tarifų lengvatų taikymo Vakarų Sacharos kilmės produktams“, paskelbta 2018 m. birželio 11 d., SWD(2018) 346 final.


               EUROPOS KOMISIJA
            Briuselis, 2020 09 18
            COM(2020) 570 final
            2020/0261(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Tarptautinėje vynuogių ir vyno organizacijoje (OIV)

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas susijęs su sprendimu, kuriuo nustatoma pozicija, kurios Sąjungos vardu turi būti laikomasi Tarptautinės vynuogių ir vyno organizacijos (OIV) 2020 m. lapkričio 27 d. generalinės asamblėjos posėdyje dėl numatomo OIV rezoliucijų, galinčių turėti teisinį poveikį Sąjungos teisei, priėmimo.

               2.Pasiūlymo aplinkybės

               2.1.Ypatingas ES statusas OIV

               Šiuo metu OIV priklauso 47 valstybės, iš kurių 20 valstybių yra Sąjungos valstybės narės. ES nėra OIV narė. Tačiau nuo 2017 m. spalio 20 d. OIV suteikė Sąjungai ypatingą jos Darbo tvarkos taisyklių 4 straipsnyje numatytą statusą, kuris suteikia jai galimybę įsikišti į komisijų, pakomisių ir ekspertų grupių veiklą ir dalyvauti generalinės asamblėjos ir vykdomojo komiteto posėdžiuose.

               2.2.OIV

               Tarptautinė vynuogių ir vyno organizacija (angl. International Organisation of Vine and Wine, OIV) yra tarpvyriausybinė mokslinė ir techninė organizacija, vykdanti veiklą vynuogių ir vyno, vyno gėrimų, valgomųjų vynuogių, razinų ir kitų vynuogių produktų sektoriuje. OIV tikslai yra: i) informuoti apie priemones, kurios padeda atsižvelgti į gamintojams, vartotojams ir kitiems vynuogių ir vyno produktų sektoriaus dalyviams rūpimus klausimus, ii) teikti pagalbą kitoms standartizavimo veiklą vykdančioms tarptautinėms organizacijoms ir iii) padėti tarptautiniu mastu derinti esamus metodus ir standartus.

               2.3.Numatomas OIV aktas

               Kitas OIV generalinės asamblėjos posėdis įvyks 2020 m. lapkričio 27 d. Paryžiuje. Šiomis aplinkybėmis ir atsižvelgiant į diskusijas, vykusias ekspertų grupės vaizdo posėdžiuose, kurie įvyko 2020 m. birželio mėn., tikėtina, kad į generalinės asamblėjos darbotvarkę bus įtrauktos šios teisinį poveikį Sąjungos teisei darančios siūlysimos priimti rezoliucijos:

               –Rezoliucijos OENO-MICRO 19-659, kuria atnaujinami atitinkami vynininkystės metodai, projektas. Rezoliucijų OENO-TECHNO 17-614A, 17-614B ir 18-634, kuriomis nustatomi nauji vynininkystės metodai, projektai. Atsižvelgiant į Reglamento (ES) Nr. 1308/2013
                  1
                80 straipsnio 3 dalies a punktą ir 90 straipsnio 2 dalį, šios rezoliucijos darys teisinį poveikį Sąjungos teisei;

               –Rezoliucijos OENO-MICRO 16-594B, kuria nustatomas naujas vynininkystės metodas, projektas. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 90 straipsnio 2 dalį, ši rezoliucija darys teisinį poveikį Sąjungos teisei;

               –Rezoliucijos OENO-SPECIF 18–643, kuria sukuriama monografija stireno-divinilbenzeno adsorbuojančių granulių identifikavimo specifikacijoms nustatyti, projektas, Rezoliucijos OENO-SPECIF 18–644, kuria nustatomos kalcio sulfato identifikavimo specifikacijos, projektas, ir Rezoliucijos OENO-SPECIF 18–645, kuria nustatomas kalio poliaspartato vidutinės molekulinės masės nustatymo metodas, projektas. Atsižvelgiant į Reglamento (ES) Nr. 1308/2013 80 straipsnio 3 dalies a punktą bei 90 straipsnio 2 dalį ir į Komisijos deleguotojo reglamento (ES) 2019/934
                  2
                9 straipsnį, šios rezoliucijos darys teisinį poveikį Sąjungos teisei;

               –rezoliucijų OENO-SCMA 17-618 ir 17-620, kuriomis nustatomi nauji analizės metodai, projektai. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 80 straipsnio 5 dalį, šios rezoliucijos darys teisinį poveikį Sąjungos teisei.

               Kaip ir ankstesniais metais, galima tikėtis, kad OIV generalinės asamblėjos darbotvarkė dar bus keičiama, ir kad į ją bus įtraukta ir kitų Sąjungos teisei teisinį poveikį darančių rezoliucijų. Siekdama užtikrinti veiksmingą generalinės asamblėjos darbą ir laikytis Sutartyse nustatytų taisyklių, Komisija tinkamu laiku papildys arba iš dalies pakeis šį pasiūlymą, kad Taryba galėtų priimti poziciją, kurios turės būti laikomasi ir dėl šių rezoliucijų.

               3.Pozicija, kurios turi būti laikomasi Sąjungos vardu

               Rezoliucijų projektus, kurie bus pateikti balsuoti per kitą OIV generalinės asamblėjos posėdį, išsamiai aptarė vyno sektoriaus mokslo ir technikos ekspertai. Šių rezoliucijų projektai padeda tarptautiniu mastu derinti vyno standartus, ir jais bus nustatyta sistema, kurią taikant bus užtikrinta sąžininga konkurencija vyno sektoriaus produktų prekybos srityje. Todėl jiems turėtų būti pritarta.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               SESV 218 straipsnio 9 dalis taikoma neatsižvelgiant į tai, ar Sąjunga yra organo narė arba susitarimo šalis
                  3
               .

               Sąvoka „teisinę galią turintys aktai“ apima aktus, darančius teisinį poveikį pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  4
               .

               4.1.2.Taikymas aptariamuoju atveju

               Tarptautinė vynuogių ir vyno organizacija (angl. International Organisation of Vine and Wine, OIV) yra tarpvyriausybinė mokslinė ir techninė organizacija, vykdanti veiklą vynuogių ir vyno, vyno gėrimų, valgomųjų vynuogių, razinų ir kitų vynuogių produktų sektoriuje. Šiuo metu OIV priklauso 47 valstybės, iš kurių 20 valstybių yra Sąjungos valstybės narės. ES nėra OIV narė. Tačiau nuo 2017 m. spalio 20 d. OIV suteikė Sąjungai ypatingą jos Darbo tvarkos taisyklių 4 straipsnyje numatytą statusą, kuris suteikia jai galimybę įsikišti į komisijų, pakomisių ir ekspertų grupių veiklą ir dalyvauti generalinės asamblėjos ir vykdomojo komiteto posėdžiuose.

               Vadovaujantis Europos Parlamento ir Tarybos reglamentu (ES) Nr. 1308/2013 ir Komisijos deleguotuoju reglamentu (ES) 2019/934, tam tikros OIV priimtos ir paskelbtos rezoliucijos daro teisinį poveikį Sąjungos teisei. Sąjungos poziciją dėl tų rezoliucijų, kurios susijusios su Sąjungos kompetencijai priskirtais klausimais, turėtų priimti Taryba, o ją išreikšti per OIV posėdžius turėtų OIV priklausančios valstybės narės, kartu veikdamos Sąjungos interesų labui.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomų rezoliucijų projektų tikslas yra susijęs su vyno standartų suderinimu ir atitinkamai – bendrosios žemės ūkio politikos įgyvendinimu. Todėl siūlomo sprendimo materialinis teisinis pagrindas yra SESV 43 straipsnis.

               4.3.Išvada

               Siūlomo sprendimo teisinis pagrindas turėtų būti SESV 43 straipsnis kartu su 218 straipsnio 9 dalimi.

               5.Numatomo akto skelbimas

               Netaikoma

               2020/0261 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Tarptautinėje vynuogių ir vyno organizacijoje (OIV)

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Tarptautinė vynuogių ir vyno organizacija (OIV) kitame savo generalinės asamblėjos posėdyje, kuris įvyks 2020 m. lapkričio 27 d., svarstys ir galbūt priims rezoliucijas, kurios darys teisinį poveikį SESV 218 straipsnio 9 dalies tikslams;

               (2)Sąjunga nėra OIV narė. Tačiau 2017 m. spalio 20 d. OIV suteikė Sąjungai ypatingą jos Darbo tvarkos taisyklių 4 straipsnyje numatytą statusą;

               (3)OIV priklauso 20 valstybių narių. Tos valstybės narės turi galimybę siūlyti OIV rezoliucijų projektų pakeitimus, o per kitą OIV generalinės asamblėjos posėdį, kuris įvyks 2020 m. lapkričio 27 d., jų bus paprašyta priimti kai kuriuos OIV rezoliucijų projektus;

               (4)Sąjungos poziciją dėl tų rezoliucijų, kurios susijusios su Sąjungos kompetencijai priskirtais klausimais, turėtų priimti Taryba, o ją išreikšti per OIV posėdžius turėtų OIV priklausančios valstybės narės, kartu veikdamos Sąjungos interesų labui;

               (5)vadovaujantis Europos Parlamento ir Tarybos reglamentu (ES) Nr. 1308/2013
                  5
                ir Komisijos deleguotuoju reglamentu (ES) 2019/934
                  6
               , tam tikros OIV priimtos ir paskelbtos rezoliucijos darys teisinį poveikį;

               (6)Reglamento (ES) Nr. 1308/2013 80 straipsnio 3 dalies a punkte nustatyta, kad Komisija, suteikdama leidimą naudoti vynininkystės metodus, turi atsižvelgti į OIV rekomenduojamus ir paskelbtus vynininkystės ir analizės metodus;

               (7)Reglamento (ES) Nr. 1308/2013 80 straipsnio 5 dalyje nustatyta, kad Komisijos nustatomi analizės metodai, taikomi nustatant vyno sektoriaus produktų sudėtį, turi būti grindžiami atitinkamais OIV rekomenduojamais ir paskelbtais metodais, išskyrus tuos atvejus, kai, atsižvelgiant į Sąjungos siekiamą tikslą, OIV metodai būtų neveiksmingi arba netinkami;

               (8)Reglamento (ES) Nr. 1308/2013 90 straipsnio 2 dalyje numatyta, kad į Sąjungą importuojami vyno sektoriaus produktai turi būti gaminami laikantis Sąjungos pagal šį reglamentą patvirtintų vynininkystės metodų arba – iki metodų patvirtinimo – laikantis OIV rekomenduojamų ir paskelbtų vynininkystės metodų;

               (9)Deleguotojo reglamento (ES) 2019/934 9 straipsnio 1 dalyje nustatyta, kad, tais atvejais, kai Komisija nėra nustačiusi taikant vynininkystės metodus naudojamų medžiagų grynumo ir identifikavimo specifikacijų, tokiomis specifikacijomis laikomos to reglamento I priedo A dalies 2 lentelės 4 skiltyje nurodytos specifikacijos, kuriose daromos nuorodos į OIV kodekso bylas;

               (10)Rezoliucijos OENO-MICRO 19-659 projektu atnaujinami atitinkami vynininkystės metodai. Rezoliucijų OENO-TECHNO 17-614A, 17-614B ir 18-634 projektais nustatomi nauji vynininkystės metodai. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 90 straipsnio 2 dalį, šios rezoliucijos darys teisinį poveikį Sąjungos teisei;

               (11)Rezoliucijos OENO-MICRO 16-594B projektu nustatomas naujas vynininkystės metodas. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 90 straipsnio 2 dalį, ši rezoliucija darys teisinį poveikį Sąjungos teisei;

               (12)rezoliucijų OENO-SPECIF 18-643, 18-644 ir 18-645 projektais nustatomos taikant vynininkystės metodus naudojamų medžiagų identifikavimo specifikacijos. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 90 straipsnio 2 dalį ir į Deleguotojo reglamento (ES) 2019/934 9 straipsnį, šios rezoliucijos darys teisinį poveikį;

               (13)rezoliucijų OENO-SCMA 17-618 ir 17-620 projektais nustatomi nauji analizės metodai. Atsižvelgiant į Reglamento (ES) Nr. 1308/2013 80 straipsnio 3 dalies a punktą ir 80 straipsnio 5 dalį, šios rezoliucijos darys teisinį poveikį;

               (14)šių rezoliucijų projektus išsamiai apsvarstė vyno sektoriaus mokslo ir technikos ekspertai. Rezoliucijų projektai padeda tarptautiniu mastu derinti vyno standartus, ir jais bus nustatyta sistema, kurią taikant bus užtikrinta sąžininga konkurencija vyno sektoriaus produktų prekybos srityje. Todėl jiems turėtų būti pritarta;

               (15)siekiant užtikrinti reikiamą lankstumą prieš OIV generalinės asamblėjos posėdį vykstančiose derybose, OIV priklausančioms valstybėms narėms turėtų būti leista pritarti šių rezoliucijų pakeitimams, jeigu jais nekeičiama rezoliucijų esmė,

               PRIĖMĖ ŠĮ SPRENDIMĄ:

               1 straipsnis

               Sąjungos pozicija išdėstyta priede ir ją OIV generalinėje asamblėjoje 2020 m. lapkričio 27 d. pareiškia OIV priklausančios valstybės narės, kartu veikdamos Sąjungos interesų labui.

               2 straipsnis

               1.Jei 1 straipsnyje nurodytai pozicijai gali turėti įtakos nauja mokslinė arba techninė informacija, pateikta prieš arba per OIV posėdžius, OIV priklausančios valstybės narės prašo atidėti balsavimą OIV generalinės asamblėjos posėdyje iki tol, kol remiantis naujais duomenimis bus nustatyta Sąjungos pozicija.

               2.Suderinusios, visų pirma vietoje, nuomones, OIV priklausančios valstybės narės, kartu veikdamos Sąjungos interesų labui, gali be papildomo Tarybos sprendimo, kuriuo nustatoma Sąjungos pozicija, pritarti priede nurodytų rezoliucijų projektų pakeitimams, jeigu jais nekeičiama rezoliucijų esmė.

               3 straipsnis

               Šis sprendimas skirtas valstybėms narėms.

               Priimta Briuselyje

                     Tarybos vardu

                     Pirmininkas

                     (1)

                        2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).

                     (2)

                        2019 m. kovo 12 d. Komisijos deleguotasis reglamentas (ES) 2019/934, kuriuo papildomos Europos Parlamento ir Tarybos reglamento (ES) Nr. 1308/2013 nuostatos dėl vynuogių auginimo zonų, kuriose galima padidinti alkoholio koncentraciją, leidžiamų vynininkystės metodų ir apribojimų, taikytinų vynuogių produktų gamybai ir laikymui, mažiausios procentinės alkoholio koncentracijos šalutiniuose produktuose bei tų produktų šalinimo ir OIV bylų paskelbimo (OL L 149, 2019 6 7, p. 1–52).

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 64 punktas.

                     (4)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (5)

                        2013 m. gruodžio 17 d. Europos Parlamento ir Tarybos reglamentas (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (OL L 347, 2013 12 20, p. 671).

                     (6)

                        2019 m. kovo 12 d. Komisijos deleguotasis reglamentas (ES) 2019/934, kuriuo papildomos Europos Parlamento ir Tarybos reglamento (ES) Nr. 1308/2013 nuostatos dėl vynuogių auginimo zonų, kuriose galima padidinti alkoholio koncentraciją, leidžiamų vynininkystės metodų ir apribojimų, taikytinų vynuogių produktų gamybai ir laikymui, mažiausios procentinės alkoholio koncentracijos šalutiniuose produktuose bei tų produktų šalinimo ir OIV bylų paskelbimo (OL L 149, 2019 6 7, p. 1).

    ---documentbreak---

               EUROPOS KOMISIJA
            Briuselis, 2020 09 18
            COM(2020) 570 final
            PRIEDAS
            prie
            Pasiūlymo dėlTARYBOS SPRENDIMO
            dėl pozicijos, kurios Europos Sąjungos vardu turi būti laikomasi Tarptautinėje vynuogių ir vyno organizacijoje (OIV)

               PRIEDAS

               Kartu veikdamos Sąjungos interesų labui, valstybės narės su sąlyga, kad įvykus naujų pokyčių bus atliekama peržiūra, pritaria tik toliau nurodytiems 7 etapo rezoliucijų dėl vynininkystės metodų, dėl taikant vynininkystės metodus naudojamų medžiagų grynumo ir identifikavimo specifikacijų ir dėl analizės metodų, kuriais nustatoma vyno sektoriaus produktų sudėtis, projektams.

               –OENO-TECHNO 17–614A. Misos apdorojimas stireno divinilbenzeno adsorbuojančiomis granulėmis

               –OENO-TECHNO 17–614A. Vyno apdorojimas stireno divinilbenzeno adsorbuojančiomis granulėmis

               –OENO-TECHNO 18–634. Vynuogių apdorojimas impulsiniais elektriniais laukais (PEF)

               –OENO-TECHNO 19–659. Atnaujintas 3.3.14 lapas. Apdorojimas celiuliozės dervomis (karboksimetilceliulioze)

               –OENO-MICRO 16–594B. Laukinių mikroorganizmų naikinimas misoje taikant nuolatinius aukšto slėgio procesus (ultraaukšto slėgio homogenizavimas – UHPH)

               –OENO-SPECIF 18–643. Stireno divinilbenzeno adsorbuojančių granulių monografija

               –OENO-SPECIF 18–644. Kalcio sulfato monografija

               –OENO-SPECIF 18–645. Kalio poliaspartato vidutinės molekulinės masės nustatymo metodas

               –OENO-SCMA 17–618. Gliukozės, obuolių rūgšties, acto rūgšties, fumaro rūgšties, šikimino rūgšties ir sorbo rūgšties kiekio nustatymas vyne naudojant kiekybinę branduolinio magnetinio rezonanso spektrometriją (1H NMR)

               –OENO-SCMA 17–620. Alkilfenolių nustatymas vynuose dujų chromatografijos ir masių spektrometrijos metodu (GC-MS arba GC-MS/MS)